2. ปัจจัยความเสี่ยง

ความเสี่ยงหลัก

บริษัทฯ ตระหนักถึงผลกระทบที่จะเกิดขึ้นจากความเสี่ยงทั้งภายนอกและภายใน
ซึ่งฝ่ายบริหารได้ติดตามและหามาตรการในการรับมือกับความเสี่ยงต่างๆ
ที่อาจมีผลกระทบต่อการดำเนินกิจการของบริษัทฯ โดยในปี 2552 คณะกรรมการบริษัทฯ
เห็นชอบในการบริหารจัดการเรื่องความเสี่ยงทั้งองค์กร
จึงได้จัดตั้งคณะกรรมการบริหารความเสี่ยงขึ้นตรงต่อคณะกรรมการบริษัท
ภายใต้การควบคุมดูแลของคณะกรรมการตรวจสอบ
คณะกรรมการบริหารความเสี่ยงได้เริ่มต้นดำเนินการภายใต้กรอบและแผนงาน

ปัจจัยที่เป็นความเสี่ยงหลักในรอบปีที่ผ่านมาพอสรุปได้ดังต่อไปนี้

1 ผลกระทบจากอุทกภัย

บริษัทฯ ได้รับผลกระทบจากจากอุทกภัยโดยมีหน่วยงานที่ต้องหยุดการก่อสร้างจำนวน 6 หน่วยงาน
เนื่องจากถูกน้ำท่วมบริเวณพื้นที่ก่อสร้างหรือน้ำท่วมพื้นที่ใกล้เคียงทำให้ไม่สามารถขนส่งวัสดุก่อสร้างเข้าไปยังหน่วยงาน
นอกจากนั้นยังมีวัสดุก่อสร้างบางชนิด ที่ไม่สามารถทำการผลิต เนื่องจากโรงงานถูกน้ำท่วม
อย่างไรก็ตามหลังจากที่น้ำลดลงแล้ว บริษัทฯ ได้เร่งรัดงานก่อสร้าง ทำการประสานงานกับลูกค้า
เจ้าของโครงการเพื่อขอขยายระยะเวลาก่อสร้าง
และบริษัทฯสามารถเรียกร้องค่าเสียหายส่วนใหญ่จากบริษัทประกันภัย
ในส่วนของสำนักงานใหญ่ของบริษัทนั้น อยู่นอกเขตที่เกิดอุทกภัย จึงไม่ได้รับผลกระทบโดยตรง
ในช่วงเวลาที่เกิดอุทกภัย
บริษัทฯได้จัดเตรียมที่พักในบริเวณใกล้สำนักงานใหญ่ให้กับพนักงานที่ประสบปัญหาด้านที่พักอาศัย
นอกจากนั้น บริษัทฯได้มีส่วนร่วมในการป้องน้ำท่วมและสูบน้ำออกจากนิคมอุตสาหกรรมโรจนะ
สโมสรราชพฤกษ์ และสำนักงานใหญ่ สถานีถ่ายทอดสัญญาณ Thai PBS
สำหรับแนวทางป้องกันและผลกระทบที่อาจจะเกิดจากอุทกภัยในอนาคต บริษัทฯ
ได้จัดหาเครื่องสูบน้ำขนาดใหญ่หลายเครื่อง มีการเตรียมการขนย้ายเครื่องจักรไปยังที่สูง
และเตรียมติดตั้งโครงสร้างกันน้ำชั่วคราวบริเวณสำนักงานใหญ่
และหน่วยงานก่อสร้างที่มีความจำเป็น

2 ค่าแรงคนงานที่มีแนวโน้มสูงขึ้นเนื่องจากนโยบายของรัฐบาล

ต้นทุนในส่วนที่เป็นค่าแรงในโครงการก่อสร้างคิดเป็นประมาณร้อยละ 10 ถึง 15
ของต้นทุนรวมของบริษัทฯ และจากการที่รัฐบาลมีนโยบายที่จะขึ้นค่าแรงขั้นต่ำประมาณร้อยละ 40
ในปี 2555 ทำให้ค่าแรงเริ่มมีแนวโน้มสูงขึ้นในปี 2554 อย่างไรก็ตามบริษัทฯมีมาตราการหลายๆ
ด้านที่จะลดผลกระทบจากการขึ้นค่าแรง เช่น
จัดระบบบริหารการก่อสร้างให้การใช้แรงงานมีประสิทธิภาพมากขึ้น การใช้ผู้รับเหมาช่วงให้มากขึ้น
หาเทคโนโลยีใหม่ๆ เครื่องมือ เครื่องจักร เพื่อทดแทนแรงงาน
การควบคุมค่าใช้จ่ายค่าแรงอย่างเคร่งครัด

3 ภาวะการแข่งขันในการประมูลงานอยู่ในระดับสูง

การแข่งขันในการประมูลราคางานก่อสร้างยังอยู่ในระดับสูงทั้งในภาคราชการและภาคเอกชน
ถึงแม้ว่ามีแนวโน้มที่มีงานก่อสร้างมากขึ้นบ้างในภาพรวม
แต่งานก่อสร้างในบางกลุ่มกลับมีปริมาณลดลง เช่น งานก่อสร้างในกลุ่มปิโตรเคมี บริษัทฯ
จึงเน้นการทำงานในกลุ่มงานที่บริษัทฯ มีความชำนาญสูง งานก่อสร้างที่มีความซับซ้อน
งานที่ทำร่วมกับลูกค้าต่างชาติ งานที่ต้องการความประณีต ผสมผสานกับงานด้านวิศวกรรม เช่น
งานบูรณะอาคารโบราณสถาน
รวมถึงการสร้างความสัมพันธ์อย่างต่อเนื่องกับกลุ่มลูกค้าเก่าของบริษัทฯ
นอกจากนี้ฝ่ายบริหารได้มีนโยบายและมาตรการต่างๆ เพื่อเพิ่มประสิทธิภาพในการบริหารต้นทุน
และเพิ่มความสามารถในการแข่งขันของบริษัทฯ

4 การปรับราคาของวัสดุก่อสร้าง

ในปีที่ผ่านมาวัสดุก่อสร้างหลักหลายชนิดปรับราคาสูงขึ้นอย่างต่อเนื่อง ผู้บริหารของบริษัทฯ
ได้จัดให้มีการประเมินความเสี่ยงของราคาวัสดุก่อสร้างหลักในช่วงจัดทำราคาประมูล
และเมื่อได้รับคำสั่งให้เริ่มการก่อสร้างจากลูกค้า บริษัทฯ จัดให้มีการทำแผนการจัดซื้อ จัดจ้าง
ของทุกๆ โครงการก่อสร้าง มีการติดตาม และวิเคราะห์แนวโน้มราคาวัสดุก่อสร้างหลักอย่างใกล้ชิด
รวมถึงการวางแผนทางการเงินให้สอดคล้องกับแผนการจัดซื้อ จัดจ้าง ซึ่งในปีที่ผ่านมา บริษัทฯ
ได้มีการจัดซื้อวัสดุก่อสร้างหลักบางชนิดล่วงหน้าสำหรับโครงการที่ประมูลไปแล้ว
ทำให้สามารถบริหารต้นทุนด้านวัสดุก่อสร้างได้ดีขึ้น

5 ภาวะการขาดแคลนแรงงาน

การขาดแคลนแรงงานและการเพิ่มของต้นทุนแรงงานเป็นความเสี่ยงของอุตสาหกรรมก่อสร้างอย่างต่อเนื่อง
อย่างไรก็ตาม บริษัทฯ ได้จัดตั้งหน่วยงานเพื่อทำหน้าที่ในการบริหารจัดการแรงงานโดยเฉพาะ
และจัดตั้งหน่วยงานที่จะพัฒนาวิธีการทำงานก่อสร้างเพื่อเพิ่มประสิทธิภาพในการใช้แรงงาน
รวมถึงการพัฒนา อบรม แรงงานเพื่อเพิ่มทักษะในการก่อสร้างโดยการใช้เทคโนโลยีใหม่ๆ
ที่เหมาะสม นอกจากนั้นบริษัทฯ ยังได้รับการอนุมัติจากกระทรวงแรงงาน
และเริ่มนำแรงงานต่างชาติเข้ามาทำงานก่อสร้าง
บางส่วนได้เริ่มนำแรงงานต่างชาติเข้ามาทำงานบางส่วน

6 เหตุการณ์ที่ไม่สามารถคาดการณ์ได้

เนื่องจากบางโครงการมีระยะเวลาในการคิดราคาเพื่อประมูล
หรือเตรียมการก่อนการดำเนินการค่อนข้างน้อย
ทำให้เกิดข้อจำกัดในการเตรียมตัวหรือการป้องกันสถานการณ์ที่อาจเกิดขึ้นโดยมิได้คาดหมาย
ถึงแม้ว่าในขั้นตอนการคำนวณราคา บริษัทฯ ได้เผื่อค่าใช้จ่ายเพิ่มเติมไว้บ้างแล้วก็ตาม
แต่บางกรณีก็ไม่เพียงพอทำให้เกิดต้นทุนการก่อสร้างที่สูงขึ้น โดยไม่สามารถคาดการณ์ได้

7. ความเสี่ยงในด้านสิ่งแวดล้อม

บริษัทฯ ตระหนักถึงความสำคัญในการอนุรักษ์สิ่งแวดล้อมว่าเป็นส่วนสำคัญในการพัฒนาอย่างยั่งยืน
บริษัทฯ ได้มีนโยบายด้านที่จะนำระบบบริหารจัดการสิ่งแวดล้อมมาใช้ในการดำเนินงาน
เพื่อลดความเสี่ยงในด้านสิ่งแวดล้อม
นอกจากนั้นบริษัทฯยังได้จัดเตรียมระบบบริหารจัดการสิ่งแวดล้อมสำหรับการก่อสร้างตามข้อกำหนดของ
Leadership in Energy and Environment Design (LEED)
ซึ่งเป็นมาตรฐานอาคารอนุรักษ์พลังงานและสิ่งแวดล้อม โดยบริษัทฯ
จะนำมาตรการดังกล่าวไปใช้ตามต้องการของลูกค้า
โดยที่ผ่านมาบริษัทฯได้นำระบบบริหารจัดการสิ่งแวดล้อมสำหรับการก่อสร้างตามข้อกำหนดของ
(LEED) ไปใช้ในการก่อสร้าง อาคารธนาคารกสิกรไทย ศูนย์แจ้งวัฒนะ ที่เมืองทองธานี
ปัจจุบันบริษัทฯกำลังก่อสร้างอาคารสำนักงานใหญ่ SCG ที่บางซื่อ
โดยใช้ระบบบริหารจัดการสิ่งแวดล้อมสำหรับการก่อสร้างตามข้อกำหนดของ (LEED)